8 bak wenke vir 'n tuisvakansie - Jou Gesin | Solidariteit WêreldJou Gesin | Solidariteit Wêreld
Tuis › Artikels › 8 bak wenke vir 'n tuisvakansie
8 bak wenke vir 'n tuisvakansie
Wie't gesê dat mens moet weggaan of 'n fortuin moet uitgee vir 'n bietjie welverdiende R & O? Hier is agt maniere om die beste daarvan te maak op jou eie werf.
Verken 'n nuwe omgewing
Suid-Afrika groei voortdurend, met nuwe buurte wat oral opskiet en oues wat weer gewild raak. So, wees vir een dag 'n toeris en verken 'n gebied wat jy nog nooit gesien het nie of vir donkiejare nie besoek het nie. Doen vooraf 'n bietjie navorsing om uit te vind wat daardie buurt so spesiaal maak en besoek een van die aanbevole plekke ─ hetsy 'n museum, koffiewinkel of teater.
Stuur tegnologie met vakansie
Een van die beste wenke vir 'n tuisvakansie is om al daardie herinnerings aan werk en tyd ─ soos jou selfoon, skootrekenaar, tablet, dagboek ─ te verwyder sodat jy werklik kan afskakel tydens jou vakansie, selfs al gaan jy nêrens nie.
As jy nie vir jou hele tuisvakansie hiersonder kan bly nie, sonder dan 'n uur, 'n dag of 'n week tydens jou vakansie af wanneer jy hierdie goed in jou onderste laai prop en van hulle vergeet. Of onderneem as alternatief om vir 'n paar dae van sosiale media of selfs TV weg te bly. Jy sal verbaas wees oor hoe vry en ontspanne jy sal voel sonder die las van 24/7 bereikbaar te wees.
Maak jou eie spa-dag
Dit kan duur wees om 'n dag by 'n spa deur te bring. Kry eerder 'n paar maskers, lyfskroppe, naelpolitoer en ander oppiep-bederwe by jou naaste skoonheidswinkel. Kry jou vriendinne bymekaar of maak pret saam met jou kinders ─ sonder om jou oor die rekening aan die einde van die dag te bekommer. En wie hou nie daarvan om die heeldag in jou kamerjas in die huis rond te lê nie?
Of so nie, as jy jouself regtig wil bederf, kontroleer al die spa's naby jou huis vir moontlike spesiale aanbiedinge ─ dis nie buitengewoon om 'n winskopie te kry nie. #TreatYoSelf
Bring 'n bestemming huis toe vir ete
Droom jy van 'n besoek aan Mexiko? Bestel dan 'n paar taco's by jou naaste Mexikaanse restourant, kry 'n paar vals snorre by 'n partytjiewinkel en laat die fiesta tuis begin. Kan jy nie by Parys uitkom nie? Kry 'n Franse baguette en 'n paar heerlik eksotiese kase en laat die Franse musiek in die agtergrond speel terwyl jy en jou gesin in die sitkamer piekniek hou. Hoekom probeer julle nie elke aand 'n ander bestemming en reis óm die wêreld sonder om die huis te verlaat nie?
Word 'n leunstoelreisiger
Net omdat jy tuisbly vir die vakansie beteken dit nie dat jy nie na 'n ver land kan reis nie ─ met 'n gewillige verbeelding en 'n paar goeie boeke is alles moontlik. Kry 'n paar goeie reisgidse, tydskrifte of 'n roman wat op 'n eksotiese plek afspeel by die boekwinkel of biblioteek en gee jou gedagtes vrye teuels. Die Condé Nast Travel-tydskrif, Wegbreek-tydskrif en die meeste van Bill Bryson se boeke word sterk aanbeveel.
Hou jou eie filmfees
Daar is min goed wat so lekker is as om die heel dag in jou nagklere rond te lê terwyl jy films kyk en aan smulhappies knibbel. So, kies 'n genre of tema vir die tipe prente waarna jy wil kyk (dink: romantiese komedies, James Bond, Road-Trip, Oscars 2017) en kry die bestes op Netflix of Showmax, of gaan kyk by jou naaste DVD-winkel of hulle beskikbaar is. Al wat nodig is, is dowwe ligte, 'n gemaklike bank en springmielies.
Besoek museums of kunsgalerye
Wanneer was jy laas by jou gunstelingmuseum of –kunsgalery? Wanneer was jy laas by een waar jy nog nie voorheen was nie? 'n Tuisvakansie is die perfekte tyd om weer 'n bietjie jou kultuur by te werk. Doen vooraf navorsing om uit te vind of daar nuwe, interessante of bisarre museums of galerye naby jou is en sit 'n dag opsy om hulle saam met jou gesin te besoek. Suid-Afrika het 'n oorvloed wonderlike instellings wat die moeite werd is om te besoek.
Handel daardie gesinsprojekte af
Jy het aan die begin van die jaar jou kinders se boomhuis begin bou en dis nog ver van klaar af … of miskien het jy jou kind belowe dat jy sy of haar kamer sal uitverf, of jou maat dat jy uiteindelik die studeerkamer sal opruim? 'n Tuisvakansie is die perfekte tyd om (uiteindelik) daardie projekte af te handel. Nie alleen kan jy dit gebruik om familiebande te versterk nie, maar jy kan ook jou vakansie afsluit met die wete dat nie al die tyd voor die TV omgelê is nie.